Oudbeamptes het Floyd se regte geskend – hof | Maroela Media
Oudbeamptes het Floyd se regte geskend – hof
Ballonne word voor die hof vrygelaat waar drie voormalige polisiebeamptes daaraan skuldig bevind is dat hulle George Floyd se burgerregte geskend het. (Foto: Kerem Yucel / AFP)
'n Jurie het drie voormalige polisiebeamptes van Minneapolis in die VSA Donderdag daaraan skuldig bevind dat hulle George Floyd se burgerregte destyds tydens sy moord geskend het.
Floyd is op 25 Mei 2020 dood toe Darren Chauvin, ook 'n oudpolisieman, sy knie byna 10 minute lank op Floyd se keel gehou het. Chauvin is in Junie verlede jaar aan die moord skuldig bevind en meer as 22 jaar tronkstraf opgelê.
Tou Thao (36), J Alexander Kueng (28) en Thomas Lane (38) is ná 'n maandlange federale verhoor in Saint Paul daaraan skuldig bevind dat hulle "doelbewuste onverskilligheid" teenoor Floyd se mediese behoeftes getoon het. Thao en Kueng is ook daaraan skuldig bevind dat hulle nie ingegryp het om die gebruik van "onredelike geweld" teen Floyd deur Chauvin te stop nie.
Floyd se dood, wat deur 'n omstander opgeneem en op sosiale media versprei is, het maande se protes teen rasse-ongeregtigheid en polisie-brutaliteit in die VSA en reg oor die wêreld ontketen.
Brandon Williams, Floyd se broerskind, het ná die uitspraak met verslaggewers gepraat en dit 'n "klein oorwinning" genoem.
"Dikwels maak beamptes swart en bruin mans en vroue dood met min tot geen gevolge nie.
Baie keer is daar nie eens aanklagte nie, wat nog te sê 'n skuldigbevinding."
Die jurie van agt vroue en vier mans het vir 13 uur oor twee dae beraadslaag voordat die drie voormalige beamptes aan al die aanklagte teen hulle skuldig bevind is.
Die maksimum vonnis is lewenslange tronkstraf, maar die drie sal na verwagting nie so 'n lang straf kry nie.
Thao en Kueng het nie gereageer toe die uitsprake gelees is nie, maar Lane het iets voor hom op die tafel laat val en sy kop geskud.
Lane het nie tereggestaan ​​op die tweede aanklag van die versuim om tussenbeide te tree nie. 'n Video van die inhegtenisname wys dat hy by twee geleenthede voorgestel het dat Floyd op sy sy gedraai word.
Ag vader, laat dit tog gaan asb.
En daar word die krimineel se regte in ag geneem soos hier by ons. Nou gaan ons ook die polisie aankla wat ons regte skend.
Wanneer kom hierdie strooi nou tot n punt?
Ons lewe deesdae in die wêreldorde waar MISDADIGERS beskerkm word en WESTOEPASSERS vevrolg word. . Skandalig.